Fees van sintuie op Kovsie-kampus | Netwerk24
Deur Marita Herselman 03 Julie 2019 21:39
'n Sintuiglike ontploffing. Dít is waarmee feesgangers gekonfronteer word sodra hulle die terrein van die Vrystaat Kunstefees in Bloemfontein betree.
Die atmosfeer op die Universiteit van die Vrystaat (UV) se Bloemfontein-kampus, die feesterrein, is gelaai met geure en klank en kleur. En die koors wat reeds Maandag begin opbou het, bly styg.
Met die sterk reuk van kuns en allerlei kosse in die lug word feesgangers aan die neus gelei tot waar hulle wil wees.
Zané en Marzé Kilian (14), 'n tweeling van Kuruman, is onder die gereelde besoekers aan die Vrystaat Kunstefees. Dit is vanjaar die derde keer dat die kos en atmosfeer hulle na die fees lok. Foto: Mlungisi Louw
Straatvermaak op die Vrystaat Kunstefees. Die akrobate van Kaapstad, oorspronklik van Tanzanië, vermaak feesgangers met hul asembenemende toertjies. Onder is Hussein Issa, met Rutha Vedasto op sy kop. Foto: Mlungisi Louw
Sherryl Rudman, agent van Freestyle, by hul stalletjie met leerprodukte op die Vrystaat Kunstefees.Foto: Mlungisi Louw
Die magdom kosreuke en klanke vanuit alle oorde smelt saam.
Die doolhof stalletjies wat in sig self as vermaaklikheid beskou word, het Dinsdag op die feesterrein geopen. Van leerprodukte, klere en gebroude bier tot baardolie en medisinale cannabis is te koop.
Vir tant Bessie Friedrich is dit die fees se pannekoek wat haar lok. Sy woon die fees saam met haar dogter, prof.
Hesta Friedrich-Nel van die Sentrale Universiteit vir Tegnologie, by. Tant Bessie geniet ook die vertonings en om op die feesterrein rond te loop.
"Dis vir my so feestelik en opgewek. Jy sien lekker ou vriende raak en die eetgoedjies is baie lekker," sê sy.
Sy sonder die plaaslike kunstenaars Brigitte Botha en Johan Cromhout se konsert Flying Fingers uit.
Die Prontuit-aanbieder Kabous Meiring op die Vrystaat Kunstefees. Sy is baie erg oor Bloemfontein en die fees.Foto: Mlungisi Louw
Klasie Viljoen van CannabisOil by hul stalletjie op die Vrystaat Kunstefees. Volgens hom werk hul medisinale cannabis-olie vir onder meer slapeloosheid, bloeddruk, cholesterol, kankertoestande en rugpyn. Foto: Mlungisi Louw
Die kleinspan met hul geverfde gesigte hou hulle onder meer op die springkastele besig.
Jomari du Toit van Bultfontein, haar kinders, Ella (2) en Leroux (4), en Jané van Zyl (3), 'n maatjie van Hoopstad, was op pad om Hans Haas Help! te gaan kyk.
Dié ma sien onder meer uit na Karen Zoid se vertoning en Die Sjokoladeshow met Lizz Meiring en Jak de Priester.
"Dis lekker en besig. Hier is regtig baie belangstelling. Dis lekker om te sien dat die fees so lewendig is," sê Du Toit.
Die student Sanele Khanyele sê die Saterdag van die fees is altyd vir hom die hoogtepunt. En die biertent!
Op die feesterrein bied drie Tanzaniese akrobate van Kaapstad, Maliki Hamadi, Rutha Vedasto en Hussein Issa, indrukwekkende straatvermaak aan.
Die Prontuit-aanbieder Kabous Meiring is ook onder die feesgangers. "Ek is baie lief vir Bloemfontein en die fees, omdat ek dink dit is een van die rare plekke waar baie mense uit Afrika bymekaarkom met wat Ricardo Peach (feesdirekteur) nou gedoen het."